runetrust/blame-folketinget-dk huggingface dataset:
Bjarne Laustsen (S), 2008-05-28:
Jamen der er jo desværre meget behov for at stille de ofte kritiske spørgsmål - nu er det faldet i min lod at gøre det, og det gør jeg selvfølgelig gerne - og desværre har der jo vist sig at være noget at komme efter; hvis ikke det havde været tilfældet, var jeg nok blevet belært om det modsatte.
Lars Løkke Rasmussen (V), 1999-05-25:
Vi spurgte også så mindeligt, om det ikke ville være en god idé, at vi fik et papir fra centraladministrationen, hvor man forholdt sig til, hvordan en sådan model kunne beskrives i en lovtekst, hvilke fordele der ville være ved en sådan model, og hvilke bagdele der ville være ved sådan en model, som i øvrigt er fuldstændig analog med de høringssvar, der er indgivet fra Frederiksborg, Roskilde og Københavns Amtskommuner.
Mogens Lykketoft (S), 2002-05-30:
Så vil jeg sige til sidst - næstsidst - omkring Farummodellen: Statsministeren holdt den 5. juni sidste år en meget ubehagelig tale, hvor han også prøvede at beskylde mig, som kun er gået forbi Arbejdernes Ligkistemagasin, for de ting, der er foregået derinde.
Frank Dahlgaard (KF), 1998-04-01:
Det var jo noget af det, man ikke nåede til enighed om, stemmevægtene og den slags, og udvidelsesforhandlingerne er netop i disse dage gået i gang, og der er ikke grund til at tro, at det skulle ændre sig, hvad enten det bliver et ja eller et nej fra Danmark.
Rasmus Stoklund (S), 2020-06-02:
Men det var en debat, der, som de fleste af de udlændingedebatter, vi har her i her i salen, alene er nødvendig, fordi migrationen til Danmark igennem for mange år har været for stor; for stor fra områder i verden, hvor værdier og skikke og normer gang på gang viser sig vanskeligt forenelig med dem, vi baserer vores samfundsmodel på.
Pia Christmas-Møller (KF), 2004-06-03:
Derfor har jeg også på mit partis vegne krævet, at Bushadministrationen nu tager sig sammen til at underskrive torturaftalerne, tager sig sammen til at give tilslutning til Den Internationale Straffedomstol m.v. Der er ikke på nogen måde tale om, at vi kan acceptere de overgreb, der har fundet sted i Irak, men at bruge det som undskyldning for at trække sig ud, når det nu bliver ubehageligt, vil dog være for sølle, og det kan jeg ikke anbefale.
Line Barfod (EL), 2006-04-18:
Er det de to ting, og så stemmer Socialdemokratiet for det hele: Et forslag, som fjerner domstolskontrol, hvor man i dag skal indhente retskendelser, før man foretager aflytninger, det skal man så ikke længere, og et forslag om, at forvaltningen ikke længere skal vurdere, hvilke oplysninger man udleverer til PET osv.?
Lene Espersen (KF), 2005-05-11:
Jeg vil sige til fru Line Barfod – jeg nåede lige i skyndingen så småt at nævne det for hr. Morten Bødskov – at vi allerede har taget initiativ til at indkalde til møder med alle de berørte parter, så der er taget højde for den bekymring, som Rådet for Større Færdselssikkerhed bl.a. har givet udtryk for med hensyn til, hvordan vi sikrer den fremtidige opgavevaretagelse.
Kaare Dybvad Bek (S), 2024-02-23:
Enten kan man tage imod de konkrete antal, eller også kan man give finansielle bidrag til bl.a. kapacitetsopbygningen i tredjelande, som kan være med til at reducere presset på ydre grænser, eller alternative solidaritetsforanstaltninger; det kan være teknisk udstyr eller kapacitetsopbygning i forhold til modtagerlandet.
Jann Sjursen (KD), 2003-11-27:
Det er selvfølgelig klart for enhver, at der er et problem, men efter vores opfattelse skal man altså ikke løse det her problem ved at skabe i hvert fald to nye problemer, som er væsentlige set med vores øjne, nemlig de negative miljømæssige og især sundhedsmæssige konsekvenser, som det her lovforslag vil have, hvis det bliver vedtaget.
Ole Sohn (SF), 2003-03-20:
På samme måde kan jeg forstå, at Det Konservative Folkeparti også er meget glade for den uddannelse, som på dansk kaldes musikproducentuddannelse, som også blev indført under den forrige regering. Man kan se ideen i, at der er god sammenhæng mellem kultur og erhverv, og at det er forudsætningen for, at erhvervene inden for kulturbranchen har deres værdi og kan udbrede sig.
Jakob Sølvhøj (EL), 2020-06-04:
Jeg har haft fornøjelsen af at arbejde med det helt tilbage i midten af 1980'erne, dengang, man indførte skolefritidsordningerne, som var et meget markant ryk i retning af en tidligere skolestart, og vi var i Enhedslisten heller ikke begejstret, da man indførte den obligatoriske børnehaveklasse, og når man kigger på den udvikling, der har været i de sidste 10 år, har vi især ikke været begejstret, for den har helt tydeligt lagt et massivt pres på forældrene, sådan at der er færre og færre forældre, der er blevet imødekommet i deres ønske om, at deres barn skulle starte senere i skolen.
Torsten Gejl (ALT), 2017-04-28:
Bare lige for at slutte af: Hvis det er sådan, at nogle skulle være nysgerrige på det projekt og de resultater, der blev skabt der, så er der en rapport, der hedder »Netværksopbygning – Ingen er håbløs«, og den er udgivet af Ungdommens Vel.
Frank Jensen (S), 1999-10-27:
Det er glædeligt, fordi jeg mener, det er afgørende vigtigt, at når vi her taler om behandling af enkeltpersoner så også har nogle rimelig klare regler for, hvad det er, den enkelte person skal opfylde for at kunne få statsborgerskab, hvad vi andre har været så heldige at få i vuggegave.
Astrid Krag (SF), 2008-11-19:
Hvilke reaktioner affødte det i Justitsministeriet, når man så efterfølgende gang på gang - i pressen, fra Folketingets talerstol, i samråd - kunne høre integrationsministeren blankt afvise, at en sådan grænse kunne være gældende i sager om familiesammenføring i hendes ministerium?
Line Barfod (EL), 2008-11-14:
Hvis vi ser på dyretransporter, som er et andet område, Dansk Folkeparti har været optaget af, er man jo også gået ind og har sagt, at vi her må sikre, at vi f.eks. har nogle klare muligheder for at fratage dem, der bliver ved med at lave ulovlige dyretransporter, deres ret til at drive virksomhed. Var det noget, Dansk Folkeparti også ville være indstillet på, når vi ser på overtrædelser af arbejdsmiljøloven, især når det er noget så alvorligt, som at folk dør af det?
Simon Kollerup (S), 2020-04-29:
Det er derfor, regeringen sammen med Folketingets partier og arbejdsmarkedets parter har lavet historisk store hjælpepakker, altså for at holde hånden under danske arbejdspladser og virksomheder, og vi har knoklet for at få midlerne ud til virksomhederne så hurtigt, som det overhovedet kunne lade sig gøre.
Kaare Dybvad Bek (S), 2023-11-03:
Jeg tror, det er vigtigt at sige, at der jo er en balance i vores statsborgerskabstildeling, hvor man altså på den ene side selvfølgelig – som hr. Kim Edberg Andersen siger – skal undgå, at der er folk, der laver kriminalitet, og som kommer ind, men hvor vi på den anden side også har en masse folk, der bor i Danmark og er en del af lokalsamfundet.
Karsten Hønge (SF), 2020-11-27:
Jeg er tværtimod forundret over, at man ligesom kan tro på, at man ved at stille det samme spørgsmål nogle flere gange kan få mig i retning af, at ved at sige nej til, at man bare slavisk og automatisk råt indfører, at hvert eneste gennemsnitlige ekstra leveår skal overføres til arbejdsår, så skal svaret på det være, at vi skal skære ned på børnehaverne.
Per Clausen (EL), 2011-02-11:
Så kan jeg ikke lade være med at bemærke, at jeg synes, det er lidt muntert, at Liberal Alliance står som medforslagsstiller på et forslag til vedtagelse, som bakker op om regeringens politik, og som bakker op om sygehuslukninger i Vestjylland, når jeg ved, hvad hr. Anders Samuelsen og hr. Simon Emil Ammitzbøll rejser rundt med i landet og fortæller.
Susie Jessen (DD), 2024-02-01:
Hvis vi skulle give en undskyldning for 40 års forfejlet udlændingepolitik, ville præmissen, som hr. Steffen Larsen også var inde på, jo også være at sige undskyld for de mennesker, som faktisk har gjort en kæmpestor indsats for at trække tingene i den rigtige retning her i Danmark.
Torsten Schack Pedersen (V), 2020-06-03:
Men jeg glæder mig jo over budskabet, for det var sådan set det, der var formålet, nemlig at sikre, at der er en bedre regional balance, et Danmark i bedre balance, og det er jo sådan set et af hovedelementerne i denne reform af erhvervsfremmesystemet, som den tidligere regering lavede.
Mette Frederiksen (S), 2021-10-07:
Nej, men det er jo interessant, at lige så snart vi kommer til at diskutere velfærd mere konkret, bliver det enten lidt polemisk fra formanden fra Venstre, og det er sådan noget med, at det skal være lidt hyggeligt, eller det bare lige er noget med at lave nogle sundhedshuse, og dermed undervurderer man jo fortsat fra Venstres side, hvor vigtigt det er for danskerne at have et sundhedsvæsen tæt på, at nærhed betyder noget.
Arne Toft (S), 2003-01-08:
Og efter at jeg så, at formanden for Danske Fjernvarmeforeninger var ude med det, vil jeg for det andet også spørge ministeren, om det salg her kan komme til at påvirke varmepriserne for de kunder, som får fjernvarmen fra Herning - og andre steder fra selvfølgelig også, hvis andre steder bliver solgt.
Martin Lidegaard (RV), 2004-01-15:
Og da der nu er nogle regler på det her område, som altså er der, som vi er enige med Enhedslisten og alle andre partier i ikke er gode, og som derfor skal ændres, så er det tilsagn, jeg først og fremmest vil give, da at gå aktivt ind i kampen for at få ændret de regler og give fuld opbakning til ministeren i de forhandlinger, ministeren skal i gang med nu. Så det spørgsmål, Enhedslisten i virkeligheden stiller, er, om vi så også synes, at ministeren skal kæmpe for de fem sidste færger, og om vi vil støtte den kamp.
Anne Grete Holmsgaard (SF), 2004-03-24:
Så er ministeren ikke enig i, at hvis man ikke også her er stålsat, når det gælder om at kræve, at de resolutioner skal overholdes, så vil man indirekte komme til at fremme en vrede i Mellemøsten over, at der er dobbeltstandarder: Én ting gælder i Irak, en anden ting gælder, når det handler om Israel?
Kristian Jensen (V), 2006-04-07:
Det er klart, at hvis man har en række poster, som havde forskellige rentesatser eller forskellige gebyrer, så kunne man have haft et klart ønske om at vælge den mest bebyrdende først, men ideen i det her er jo også at lave en harmonisering på det område, sådan at det naturligt set fra virksomhedens side vil være interessant, at den gældspost, der har den ældste dato, også vil blive dækket først.
Stinus Lindgreen (RV), 2020-10-23:
Så jeg kunne godt tænke mig at høre, hvad ministeren siger til de bekymringer, der kommer fra bl.a. Lægeforeningen, der frygter, at de bliver spændt for en politisk vogn, altså at de føler et vist pres i forhold til at skulle komme med et andet svar end i den oprindelige lægeerklæring, og at de bliver gjort til en art sagsbehandlere, hvor de skal tage stilling til spørgsmål, der ligger uden for deres lægefaglige kompetencer – har ministeren en holdning til de bekymringer?
Anders Fogh Rasmussen (V), 2003-01-22:
Jeg kan kun gentage, hvad jeg nu efterhånden har sagt talrige gange, nemlig at den danske regerings linje er meget klar, og den har ligget klar meget længe, nemlig at vi baserer os på FN-sikkerhedsrådsresolution 1441, som blev vedtaget for nogle måneder siden.
Lars Barfoed (KF), 2011-04-15:
Jeg mener – men jeg skal tilstå, at jeg ikke kan alle retsplejelovens bestemmelser og praksis udenad, men det kan vi få afklaret under udvalgsarbejdet – sådan set godt, at retten også under efterforskningen i sådan nogle sager, hvor betingelserne i øvrigt er opfyldt, kan tilkende en bistandsadvokat og dermed imødekomme det behov, som nævnes.
Bendt Bendtsen (KF), 1999-02-25:
Det er noget, vi har interesseret os for i vores arbejdsmarkedspolitik, og det er en sag, som vi gerne vil arbejde videre på, fordi vi ved, at passivitet - og så er det ligegyldigt, om det er ude på det ordinære arbejdsmarked, eller det er i et flygtningecenter - giver problemer for alle grupper.
Nick Hækkerup (S), 2020-06-10:
Og hvis man kigger ud over Europa, må man også sige, at det billede, vi genfinder i Danmark, altså at man løfter indrejserestriktionerne, jo i vid udstrækning har været modsvaret af, at man også har haft en anbefaling om ikke at rejse ud fra de pågældende lande.
Dorte Bennedsen (S), 2000-05-04:
Den ene er, at når loven ophæves, så fremgår det af bemærkningerne, at de forskrifter, der er udstedt i henhold til Kosovonødloven, fortsat vil være gældende for de pågældende mennesker, indtil de enten er udrejst eller har fået opholdstilladelse på et andet grundlag.
Benedikte Kiær (KF), 2011-10-26:
Det vil jeg egentlig gerne høre ministeren bekræfte, ligesom når ministeren nu taler om sundhedsforsikringer, om der egentlig ikke er tale om en skattefritagelse og ikke et skattefradrag og derved tale om et provenu, som staten måske kunne have fået ind, hvis man ikke havde haft den her skattefritagelse på sundhedsforsikringer i forhold til den enkelte borger, som så nu åbenbart skal til at betale skat for den sundhedsforsikring, borgeren får.
Hans Hækkerup (S), 1999-03-19:
Og der ligger det selvfølgelig i sagens natur, at niveauet i det polske samfund i dag måske ikke er helt på højde med det, man har været vant til i Vesttyskland, men det gælder jo også for mange andre hovedkvarterer i NATO-lande, at forholdene ikke er fuldstændig sammenlignelige med forholdene dér, hvor man kommer fra.
Martin Lidegaard (RV), 2015-11-10:
Her har Danmark et unikt udgangspunkt, fordi vi i forvejen har et tæt samarbejde med en lang række asiatiske stater, ikke mindst Kina, på netop det område, og der står endog meget stor respekt omkring danske erfaringer her, og derfor synes jeg, at det giver god mening, at vi også forsøger at tage den ånd og det samarbejde med ind for at prøve at påvirke beslutningerne i investeringsbanken.
Frank Aaen (EL), 2007-09-06:
Det er et brud med traditionelle lighedsprincipper inden for velfærden, som også sker på andre måder, hvor rige kan købe sig til bedre hjemmehjælp end fattige, hvor rige kan købe sig til bedre børnepasning end de, der ikke har råd, og hvor de med penge, der vil have en bedre skole, bare køber sig til den.
Jytte Andersen (S), 1998-01-23:
Her kan arbejdsmarkedsrådene vælge fuldstændig uafhængigt af denne her ordning. Det, der er tale om, er, at har man en puljejobperson, og skal kommunen ansætte en person, der er i et puljejob, så synes vi, det er en god idé, hvis vedkommende i øvrigt fungerer godt, at ansætte vedkommende i ordinær beskæftigelse, og det er sådan set det, det her forslag går ud på.
Helle Sjelle (KF), 2009-04-24:
Det er jo som bekendt ikke første gang, at Dansk Folkeparti rejser spørgsmålet om EF-Domstolens arbejdsform her i Folketinget, og kender jeg Dansk Folkeparti og hr. Morten Messerschmidt ret, bliver det heller ikke sidste gang, vi kommer til at høre om Domstolen.
Christian Juhl (EL), 2020-01-16:
Men grunden til, at jeg læser det her op, er jo, at jeg vil sige, om vi ikke også som politikere skal prøve at se, om ikke vi kan bryde den mur, der er imellem det indforståede sprog, vi nogle gange bruger her og på universitetet og andre steder, og så det sprog, som almindelige mennesker taler.
Mikkel Dencker (DF), 2008-03-28:
Med andre ord synes vi, at de millioner, der lægges op til at skulle bruges her, bør tænkes ind i en større ramme, og derfor synes vi, at når man lægger op til at bruge 200 mio. kr. i 2009, burde det måske være noget, man tog ind i finanslovforhandlingerne for 2009, og det ville altså så være noget, vi skulle tage at diskutere til efteråret i stedet for i dag.
Mette Frederiksen (S), 2005-09-06:
Spørgsmålet er fuldstændig klart: Vil Dansk Folkeparti fra 2006 være med til at sikre, at alle førtidspensionister i det her land bliver løftet fra den gamle ordning til den nye ordning med det forbehold, at ingen må gå ned i ydelse, at ingen skal genvisiteres, at alle skal vinde på det?
Peter Skaarup (DF), 2021-11-17:
Men når situationen lokalt er anderledes, som vi jo hører det, hvor man er meget, meget utrygge ved det, der sker – for som flere har været inde på, er det jo et helt andet sted, og der er nogle helt andre vilkår og nogle helt andre forhold, der gør sig gældende her – så tænker jeg jo: Ville det så ikke være det rigtige som politiker, vel vidende at der er meget, meget stor utryghed, at lytte, tage dialogen, også som minister og som regering, og stille og roligt høre på, hvad man siger, i stedet for at buse frem, som hr. Rasmus Stoklund her i Folketingssalen i dag, med, at alt er godt, og at det bare skal være på samme måde som i Brovst, også vel vidende, at et flertal i Vejle Byråd jo sådan set har tænkt sig at opsige aftalen?
Johs. Poulsen (RV), 2011-04-28:
Vi har allerede flere gange i debatten i dag fået blotlagt, at selv om glyfosat, Roundup, har en forholdsvis kort historie, altså kun har været anvendt i et begrænset antal år, har den altså allerede en historie, der jo havde sit afsæt i, at man her fik at vide, at der nu var en plantegift, som ikke ville belaste miljøet, og som aldrig nogen sinde ville kunne forefindes i vores grundvand.
Vivi Kier (KF), 2009-04-17:
Jeg kunne godt ønske, at alle de børn, der har en forælder, der er indsat, lytter med nu, for jeg tror, den allerallerstørste problemstilling i forbindelse med at være barn af en forælder, der kommer i fængsel, lige nøjagtig er det tabu, der er omkring det.
Brian Mikkelsen (KF), 2004-11-12:
De engagerede indlæg taler deres helt tydelige sprog: Vi skal have hånd i hanke med dopingbekæmpelsen, og med de tiltag, der er lagt op til i lovforslaget, mener jeg, regeringen har blandet sig på en positiv måde i et område, som er blevet et samfundsmæssigt anliggende.
Karin Nødgaard (DF), 2010-10-28:
Det er en licensfinansieret institution, det er 3,5 mia. kr. om året, som der skal bruges til at drive godt tv og god radio for, og så synes jeg altså ikke, det gør noget, at vi fra politisk hold og som repræsentanter for befolkningen, i og med at vi er folkevalgte, også går ind og sætter vores fingeraftryk.
Jeppe Bruus (S), 2023-04-27:
Men noget af det, der gør, at de træffer beslutning om at placere nye arbejdspladser i Danmark, er faktisk den fleksibilitet, der er, så man godt tør investere i at skabe arbejdspladser, for hvis udviklingen vender om 3 år, er muligheden for at afskedige nogle af de medarbejdere bedre, end den er i tilsvarende lande, hvor de ellers ville skulle træffe de beslutninger.
Jette Gottlieb (EL), 1997-12-16:
Det er svært at stå på talerstolen i dag og tage det nuværende DSB i forsvar, men når DSB er havnet i denne med rette udskældte situation, så skyldes det fuldt og helt, at netop regeringen sammen med de borgerlige partier fra 1994 ubønhørligt har fjernet ethvert grundlag for, at DSB har kunnet fungere som den offentlige servicevirksomhed, som DSB dengang selv ønskede.
Mogens Jensen (S), 2012-06-11:
De færreste ved, at Menneskerettighedsdomstolen faktisk er grundlagt og drevet af Europarådet, at Europarådet spiller en væsentlig rolle i overvågningen af den demokratiske udvikling i medlemslandene, bl.a. ved at udsende valgobservatører, og heller ikke mange ved, at Europarådet har en menneskerettighedskommissær, som spiller en stor rolle i overvågningen af menneskerettighedskonventionens overholdelse i de europæiske lande.
Tina Nedergaard (V), 2011-02-08:
Jeg vil bare sige til de ordførere, der tilhører oppositionen, og som er så begejstret for bare at bruge flere penge, at det kunne være interessant, om man undervejs ville forholde sig til bare to socialdemokratiske kommuner, Odense og Aalborg, som egentlig sådan udefra set – det kan godt være, at der er nogle parametre, som de er meget forskellige på – har beslægtede udfordringer.
Ole M. Nielsen (KRF), 2002-03-11:
Så det er sådan fifty-fifty, to en halv for og to en halv imod for vores vedkommende, og derfor vil vi altså foreslå forslaget opdelt, og jeg kan forstå, at det er der også en lille imødekommelse af fra hr. Dohrmann fra Dansk Folkeparti og måske også fra Venstre, så det håber jeg på, at vi kan få gjort.
Tina Nedergaard (V), 2004-12-16:
Det er en dag, hvor vi viser, at vi har tillid til, at kommunerne også prioriterer deres unge mennesker, og det er en god dag, hvor vi får større klarhed over, hvad det koster at bruge produktionsskolerne, således at kommunerne kan budgettere efter det og ikke bliver ubehageligt overraskede, når regningen kommer.
Søren Egge Rasmussen (EL), 2021-04-26:
Et flertal af Folketingets partier fandt det vigtigt at forbedre indeklimaforholdene i skolerne i forbindelse med afgivelse af beretning over forslaget til folketingsbeslutning om bedre indeklima i skolerne, B 22, som Dansk Folkeparti havde fremsat.
Villy Søvndal (SF), 1999-05-27:
Jeg synes selv, man skulle have gjort en række ting anderledes, f.eks. have løst Kosovoproblemet, allerede da man lavede Daytonaftalen, men hvad er det for en militær indsats, som EU, hvis EU havde haft den militære kraft, kunne løse, som NATO ikke havde kunnet løse?
Jacob Jensen (V), 2008-11-25:
I Venstre vil vi selvfølgelig også nøje følge med i, hvordan bankernes udlån og solvensgrad i øvrigt udvikler sig, for det er selvfølgelig for os helt afgørende, at stabiliteten på det finansielle marked genoprettes, og i øvrigt at der er tale om en markedsbaseret løsning, og at branchen samtidig får tid til at konsolidere sig, men også at bankmarkedet kommer til at fungere igen, sådan at helt almindelige danskere stadig har mulighed for at optage lån til sunde projekter, at man har mulighed for at optage lån til investeringer, at små virksomheder har mulighed for at fortsætte deres sunde forretninger, at landbruget har mulighed for at blive refinansieret, hvor det er fornuftigt, at boligejerne har mulighed for at låne til sunde projekter, uden at de i øvrigt bliver stavnsbundet.
Flemming Møller Mortensen (S), 2018-01-24:
Agter ministeren at indkalde Folketingets partier til drøftelser om, hvordan vi i fællesskab kan styrke indsatsen mod, at vores børn og unge begynder at ryge, ved at indføre en tobaksbevilling, som butikkerne kan blive frataget ved overtrædelse af gældende lovgivning, som Socialdemokratiet har foreslået?
Line Barfod (EL), 2010-11-18:
Jeg synes, at det er et problem, når ministeren ikke vil svare på det, forespørgslen handler om, heller ikke selv om jeg spurgte efter det, og heller ikke selv om jeg spurgte til det i en kort bemærkning, for jeg synes, at det er helt afgørende at få regeringens holdning til, om man mener, at vi skal have en udvikling i ældreplejen i Danmark, hvor man får forskellige mad og forskellig behandling, ud fra hvor mange penge man har.
Kim Behnke (FP), 1997-11-06:
Dengang der var nogen, der samlede underskrifter ind for at få en landsdækkende folkeafstemning om en Øresundsforbindelse, brugte man argumentet: Hvorfor skulle folk i Vendsyssel have indflydelse på det? Jeg er ikke enig i det, men man brugte det argument, at det da primært var dem, der bor ude på Amager, som fik enten fornøjelsen eller generne, som skulle bestemme.
Peder Hvelplund (EL), 2023-02-08:
Jeg har også selv bedt Statens Serum Institut om at bidrage til DK-VET, så vi kan få en risikovurdering, men det forhindrer os jo ikke i at tage nogle indledende skridt allerede nu som f.eks. at sikre, at vi får testet de besætninger, der er i Danmark lige nu, som er få, men jo også de mink, som bliver importeret fra Spanien til Thyholm, så vi netop sikrer, at der ikke er fugleinfluenza i de besætninger.
Anders Fogh Rasmussen (V), 2002-03-12:
Til indledning vil jeg gerne slå fast, at der, som det også vil være forespørgerne bekendt, er iværksat en række undersøgelser om forholdene i Farum Kommune. For det første er Statsadvokaten for Særlig Økonomisk Kriminalitet i færd med at efterforske sagen.
Morten Bødskov (S), 2010-12-15:
Så forstår jeg, at man er meget, meget voldsomt irriteret over, at der er nogle, der mener, at dem, der har tjent styrtende på den her regering, godt kunne bidrage lidt mere til fællesskabet, millionærer og bankdirektører og andre, som har fået frit spil under den her regering.
Astrid Krag (SF), 2008-11-21:
Det vil være den store forskel, og det er jo det, det hele handler om: Danmark har brug for en regering, der faktisk tager hånd om integrationsproblemerne, i stedet for en regering, der bliver ved med at lægge sig på den sovepude, der hedder, at vi har en 24-års-regel og et tilknytningskrav, og så må resten i øvrigt stå for Socialdemokraternes og SF's regning i 1990'erne.